Document ID: 32018D0402

Reference:
15.3.2018
ET
Euroopa Liidu Teataja
L 72/20
KOMISJONI OTSUS (EL) 2018/402,
13. märts 2018,
millega asutatakse Euroopa nõuanderühm Euroopa Tööjõuameti küsimustes
(EMPs ja Šveitsis kohaldatav tekst)
EUROOPA KOMISJON,
võttes arvesse Euroopa Liidu toimimise lepingut, eriti selle artiklit 46, 48, artikli 53 lõiget 1, artiklit 62 ja artikli 91 lõiget 1,
ning arvestades järgmist:
(1)
Oma 2017. aasta kõnes (1) olukorrast liidus tegi president Jean-Claude Juncker ettepaneku luua Euroopa Tööjõuamet, et tugevdada õiglust siseturul ja tagada, et ELi eeskirju töötajate liikuvuse kohta saaks kohaldada õiglaselt, lihtsalt ja tõhusalt.
(2)
Komisjon esitas 13. märtsil 2018 ettepaneku luua Euroopa Tööjõuamet, (2) mille eesmärk on aidata liikmesriikidel ning komisjonil hõlbustada üksikisikute ja tööandjate juurdepääsu nende õigusi ja kohustusi käsitlevale teabele ning tööjõu piiriülese liikuvusega seotud teenustele, et toetada liikmesriikide koostööd liidu asjakohase õiguse piiriülesel jõustamisel ning vahendada ja hõlbustada lahendusi piiriüleste vaidluste või tööturu häirete korral.
(3)
Vaja oleks moodustada nõuanderühm, mis nõustaks ja abistaks komisjoni Euroopa Tööjõuameti viivitusteta asutamise ja selle edasise toimimise küsimustes ning mille nimi oleks Euroopa nõuanderühm Euroopa Tööjõuameti küsimustes (edaspidi „rühm“). Rühm ei osale küll õigusloomeprotsessis, mis peaks viima Euroopa Tööjõuameti asutamist käsitleva määruse vastuvõtmiseni, kuid ta peaks aitama luua tingimused Euroopa Tööjõuameti asutamiseks.
(4)
Rühm peaks eelkõige võimaldama vahetada parimaid tavasid ja kogemusi koostöö kohta sellistes valdkondades nagu tööjõu piiriülene liikuvus ja sotsiaalkindlustussüsteemide koordineerimine, mida Euroopa Tööjõuamet saaks omakorda edasi arendada, samuti peaks rühm tegelema üldküsimustega ning liidu asjaomase õiguse rakendamisest tulenevate põhimõtteliste küsimuste ja praktiliste probleemide lahendamisega. Euroopa Tööjõuameti asutamiseks ning selle tõhusa toimimise huvides peaks rühm aitama kindlaks teha koostööks vajalikud vahendid ja panuse, mida asjakohastelt olemasolevatelt asutustelt, sealhulgas ELi asutustelt oodatakse.
(5)
Rühma juhib komisjon (tööhõive, sotsiaalküsimuste ja sotsiaalse kaasatuse peadirektoraat) ning sellesse kuuluvad liikmesriikide ametiasutuste kõrgema tasandi esindajad, liidu tasandi sotsiaalpartnerid, Euroopa Elu- ja Töötingimuste Parandamise Fond (Eurofound), Euroopa Kutseõppe Arenduskeskus (Cedefop), Euroopa Koolitusfond ning Euroopa Tööohutuse ja Töötervishoiu Agentuur (EU-OSHA). Liidu tasandi sotsiaalpartnerid peaksid ühtlasi esindama ametiühinguid ja tööandjate organisatsioone.
(6)
Euroopa Vabakaubanduse Assotsiatsiooni (EFTA) riikidele ja Euroopa Liidu Õiguskaitsekoostöö Ametile (Europol) tuleks anda vaatleja staatus.
(7)
Rühm peaks tegema koostööd töötajate liikuvuse ning sotsiaalkindlustuse koordineerimise valdkonnas tegutsevate olemasolevate asutustega.
(8)
Rühma liikmete ja vaatlejate jaoks tuleks kehtestada teabe avaldamise eeskirjad.
(9)
Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (3).
(10)
Käesolevat otsust tuleks kohaldada kuni Euroopa Tööjõuameti asutamiseni,
ON VASTU VÕTNUD KÄEOLEVA OTSUSE:
Artikkel 1
Reguleerimisese
Asutatakse Euroopa nõuanderühm Euroopa Tööjõuameti küsimustes (edaspidi „rühm“).
Artikkel 2
Ülesanded
Rühm nõustab ja abistab komisjoni (tööhõive, sotsiaalküsimuste ja sotsiaalse kaasatuse peadirektoraat) Euroopa Tööjõuameti viivitusteta asutamise ja selle edasise toimimise küsimustes.
Eelkõige on rühma ülesanded on järgmised:
a)
hõlbustada riiklike asutuste ja sidusrühmade vahelist koostööd ning nõustada komisjoni Euroopa Tööjõuameti viivitusteta asutamise ja selle edasise toimimise küsimustes;
b)
tegeleda üldküsimustega ning põhimõtteliste küsimuste ja praktiliste probleemidega, mis tulenevad liidu õiguse rakendamisest tööjõu piiriülese liikuvuse ja sotsiaalkindlustussüsteemide koordineerimisel, samuti uurida nende mõju Euroopa Tööjõuameti tegevusele;
c)
vahetada arvamusi ja teha kindlaks parimad tavad ja näited koostöö kohta sellistes valdkondades nagu tööjõu piiriülene liikuvus ja sotsiaalkindlustussüsteemide koordineerimine, mida Euroopa Tööjõuamet saaks omakorda edasi arendada;
d)
teha kindlaks teha koostööks vajalikud vahendid ja panuse, mida oodatakse olemasolevatelt asutustelt, sealhulgas ELi detsentraliseeritud ametid, Euroopa Tööjõuameti asutamiseks ja selle tõhusaks toimimiseks.
Artikkel 3
Liikmed
1.   Rühma koosseisu kuuluvad:
—
üks esindaja igast liikmesriigist;
—
kuus liidu tasandi sotsiaalpartnerite esindajat, kes esindavad ühtlasi ametiühinguid ja tööandjate organisatsioone;
—
üks esindaja igast ELi asutusest tööhõive ja sotsiaalküsimuste valdkonnas.
2.   Liikmed nimetavad oma esindajad kõrgemate ametnike seast ja vastutavad selle eest, et nende esindajad pakuvad kõrgetasemelisi eksperditeadmisi.
3.   Esindajad nimetatakse 30 päeva jooksul pärast käesoleva otsuse jõustumist. Esindajatel võivad olla eksperdid.
4.   Liikmeid, kes ei suuda enam eksperdirühma aruteludes tõhusalt osaleda, kes ei vasta komisjoni asjaomase osakonna arvates tingimustele, mis on sätestatud Euroopa Liidu toimimise lepingu artiklis 339, või kes astuvad ametist tagasi, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.
Artikkel 4
Juhataja
Rühma juhataja on komisjoni esindaja (tööhõive, sotsiaalküsimuste ja sotsiaalse kaasatuse peadirektoraat).
Artikkel 5
Toimimine
1.   Rühm tegutseb komisjoni (tööhõive, sotsiaalküsimuste ja sotsiaalse kaasatuse peadirektoraat) taotlusel ja kooskõlas horisontaalsete eeskirjadega (4).
2.   Rühm tuleb kokku vähemalt kolm korda aastas. Rühma koosolekud toimuvad üldjuhul komisjoni ruumides.
3.   Sekretariaaditeenused tagab komisjon (tööhõive, sotsiaalküsimuste ja sotsiaalse kaasatuse peadirektoraat). Komisjoni muude osakondade ametnikud, kes tunnevad menetluse vastu huvi, võivad rühma koosolekutel osaleda.
4.   Rühm võib kokkuleppel komisjoniga (tööhõive, sotsiaalküsimuste ja sotsiaalse kaasatuse peadirektoraat) liikmete lihthäälteenamusega otsustada, et rühma arutelud on avalikud.
5.   Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat juhataja vastutusel.
6.   Rühm võtab oma arvamused, soovitused või aruanded vastu konsensuse alusel.
7.   Euroopa Parlamendi ekspertide osalemine rühma töös on reguleeritud Euroopa Parlamendi ja Euroopa Komisjoni suhete raamkokkuleppe (5) punktiga 15 ja I lisaga.
Artikkel 6
Kutsutud eksperdid
Komisjon (tööhõive, sotsiaalküsimuste ja sotsiaalse kaasatuse peadirektoraat) võib kutsuda rühma töös ajutiselt osalema eksperte, kes on pädevad rühma konkreetses päevakorraküsimuses.
Artikkel 7
Vaatlejad
1.   Otsese kutse kaudu võib kooskõlas horisontaalsete eeskirjadega anda vaatleja staatuse Euroopa Vabakaubanduse Assotsiatsiooni (EFTA) riikidele ja Euroopa Liidu Õiguskaitsekoostöö Ametile (Europol).
2.   Vaatlejad nimetavad oma esindajad.
3.   Juhataja võib anda vaatlejatele loa osaleda rühma arutlustel ja pakkuda eksperditeadmisi. Nad ei osale siiski rühma soovituste või nõuannete koostamisel.
Artikkel 8
Kodukord
Komisjoni (tööhõive, sotsiaalküsimuste ja sotsiaalse kaasatuse peadirektoraat) ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma kodukorra.
Artikkel 9
Ametisaladus ja salastatud teabe käitlemine
Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (6) ja (EL, Euratom) 2015/444 (7) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
Artikkel 10
Läbipaistvus
1.   Rühm kantakse komisjoni eksperdirühmade ja teiste samalaadsete üksuste registrisse (edaspidi „eksperdirühmade register“).
2.   Rühma liikmete kohta avaldatakse eksperdirühmade registris järgmised andmed:
a)
liikmesriigi nimi,
b)
sotsiaalpartnerite nimi, esindatav huvi,
c)
tööhõive ja sotsiaalküsimuste valdkonda esindavate asutuste nimi,
d)
vaatleja nimi, sealhulgas kolmandate riikide nimi.
3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (8) artiklis 4 kindlaksmääratud avaliku või erahuvi kaitset.
Artikkel 11
Koosolekutega seotud kulud
1.   Rühma tegevuses osalejatele ei maksta osutatud teenuste eest tasu.
2.   Komisjon hüvitab reisi- ja elamiskulud seoses rühma tegevuses osalemisega. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
Artikkel 12
Kohaldamine
Käesolev otsus jõustub selle Euroopa Liidu Teatajas avaldamise päeval.
Seda kohaldatakse kuni Euroopa Tööjõuameti asutamiseni.
Strasbourg, 13. märts 2018
Komisjoni nimel
president
Jean-Claude JUNCKER
(1)  2017. aasta kõne olukorrast liidus on kättesaadav aadressil: https://ec.europa.eu/commission/state-union-2017_en.
(2)  COM (2018)131.
(3)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
(4)  C(2016) 3301, artikli 13 lõige 1.
(5)  ELT L 304, 20.11. 2010, lk 47.
(6)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
(7)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
(8)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (ELT L 145, 31.5.2001, lk 43).

Summary:
Euroopa nõuanderühma asutamine Euroopa Tööjõuameti küsimustes
Euroopa nõuanderühma asutamine Euroopa Tööjõuameti küsimustes
 
KOKKUVÕTE:
otsus (EL) 2018/402 – Euroopa nõuanderühma asutamine Euroopa Tööjõuameti küsimustes
MIS ON OTSUSE EESMÄRK?
Sellega asutatakse Euroopa nõuanderühm, kes nõustab ja abistab Euroopa Komisjoni Euroopa Tööjõuameti (ELA) asutamise ja selle toimimise küsimustes.
PÕHIPUNKTID
Komisjon esitas ettepaneku Euroopa Tööjõuameti loomise kohta 13. märtsil 2018. Selle eesmärk on edendada õiglust ja vastastikust usaldust ELi siseturul, tagades, et ELi eeskirju töötajate liikuvuse kohta saaks kohaldada õiglaselt, lihtsalt ja tõhusalt. Sellel on kolm konkreetset eesmärki:aidata üksikisikutel ja tööandjatel saada teavet oma õiguste ja kohustuste kohta tööjõu liikuvuse ja sotsiaalkindlustuse koordineerimise valdkonnas (ühised ELi eeskirjad, mis kaitsevad üksikisikute sotsiaalkindlustusõigusi kolimisel teise ELi riiki, Islandile, Liechtensteini, Norrasse või Šveitsi), samuti pääseda ligi asjakohastele teenustele;  toetada riiklike ametiasutuste vahelist koostööd ELi õiguse jõustamisel üle riigipiiride, sealhulgas lihtsustada ühiseid ja kooskõlastatud kontrolle (näiteks juhul, kui eri riigid võivad korraldada samaaegseid kontrolle);  pakkuda vahendust ja aidata lahendada vaidlusi siseriiklike ametiasutuste vahel või tööturul esinevate häirete korral (näiteks ettevõtete ümberkorraldamine), mis mõjutavad mitut riiki.  Käesoleval ettepanekul on oma osa ka Euroopa sotsiaalõiguste samba kasutuselevõtmisel, mille eesmärk on edendada ELis paremaid töö- ja elamistingimusi.
Ülesanded
Nõuanderühma peamised ülesanded onsoodustada riiklike asutuste ja huvitatud isikute vahelist koostööd ning nõustada komisjoni Euroopa Tööjõuameti asutamise ja selle edasise toimimise küsimustes;tegeleda üldküsimustega ning põhimõtteliste küsimuste ja praktiliste probleemidega, mis tulenevad ELi õiguse rakendamisest tööjõu liikuvuse ja sotsiaalkindlustussüsteemide koordineerimisel, samuti uurida nende mõju Euroopa Tööjõuameti tegevusele;  vahetada arvamusi ning teha kindlaks parimad tavad ja näited hea koostöö kohta naabruses asuvate Euroopa Vabakaubanduse Assotsiatsiooni (EFTA) riikidega sellistes valdkondades nagu tööjõu piiriülene liikuvus ja sotsiaalkindlustussüsteemide koordineerimine, mida Euroopa Tööjõuamet saaks omakorda edasi arendada;  teha kindlaks koostööks vajalikud vahendid ja panus, mida oodatakse olemasolevatelt asutustelt, sealhulgas ELi detsentraliseeritud ametitelt, Euroopa Tööjõuameti asutamiseks ja selle tõhusa toimimise tagamiseks.  Koosseis
Euroopa nõuanderühma liikmeskonda kuulubüks esindaja igast ELi riigist;  kuus ELi tasandi tööturu osapoolte esindajat, kes esindavad võrdselt ametiühinguid ja tööandjate organisatsioone;  üks esindaja igast ELi asutusest tööhõive ja sotsiaalküsimuste valdkonnas:Euroopa Elu- ja Töötingimuste Parandamise Fond ,Euroopa Kutseõppe Arenduskeskus,Euroopa Koolitusfond jaEuroopa Tööohutuse ja Töötervishoiu Agentuur.  EFTA riikidele ja Euroopa Liidu Õiguskaitsekoostöö Ametile tuleks anda otsese kutse kaudu vaatleja staatus. Komisjon (tööhõive, sotsiaalküsimuste ja sotsiaalse kaasatuse peadirektoraat) võib kutsuda ajutiselt osalema vastava pädevusega eksperte.
MIS AJAST OTSUST KOHALDATAKSE?
Otsust kohaldatakse alates 15. märtsist 2018.
TAUST
Lisateave:Küsimused ja vastused Euroopa Tööjõuameti kohta (Euroopa Komisjon)  Komisjon võtab vastu ettepanekud, mis käsitlevad Euroopa Tööjõuametit ja juurdepääsu sotsiaalkaitsele (Euroopa Komisjon)  Euroopa sotsiaalõiguste sammas (Euroopa Komisjon)  
PÕHIDOKUMENT
Komisjoni 13. märtsi 2018. aasta otsus (EL) 2018/402, millega asutatakse Euroopa nõuanderühm Euroopa Tööjõuameti küsimustes (ELT L 72, 15.3.2018, lk 20–23)
SEONDUVAD DOKUMENDID
Ettepanek: Euroopa Parlamendi ja nõukogu määrus, millega luuakse Euroopa Tööjõuamet (COM(2018) 131 final, 13.3.2018)
Viimati muudetud: 17.07.2018